
      zašto ja uvijek pišem na eskimskom?

jer je tamo bijelo bijelo

bijelo kao prva pričest

na koju sam morao otići potpuno sam

moji su stavljali fasadu a

dobra fasada traje najmanje

stotinu godina

prva pričest samo do susreta

s tobom

na nekim mrežama u nekoj

plavoj sobi

gađala si me datuljama i gurala

po bijelom krevetu

kao mlado medvjeda

kao sanjke na vjetru

bio je pun mjesec i

lovci su upravo

krenuli po

sanjive tuljanove oči
    

  
    OLIO&PEPERONCINO

  
    1.

     

    najljepše je kad tako nekog upoznam

a tko nije prvak svijeta u

bacanju kamena i pameti s ramena

završiti u stanu moje tete

praznom kao prazno kupalište zimi

dok kormorani komotno

prelijeću rijeku i

dim stoji iznad vode

  
    2.

     

    ta tišina

moji koraci na širokom hodniku izujem

cipele i kožu hrskavo odložim na

mramornu gondolu ispod koje

slovima od lažnog zlata piše venezia

pa onda potonem 13 centimetara u sekundi

meni ne treba godina da mi bude dobro

ustvari što je godina

odrezana sam kao kratki film

o ljubavi i prolasku vremena

noć dan

dok na trosjedu gledamo fotografije

sve su crno-bijele

nema krvi

tvoja ruka s papira ne može voljeti

meni je opet

dobro dobro

  
    3.

     

    ljeti oko četiri ujutro

u ovoj krošnji preko puta

dolaze na svijet neke ptice

koje šute u gnijezdu sve do jeseni

puštam im blago vino

glazbu iz nekih filmova koje

sam gledala sama

dok su vani puhali neobično

snažni vjetrovi

i dok su se čule sirene

policijskih kola i neke svadbe

na ulici posutoj staklom

i jeftinim konfetama

na vrućem asfaltu

se nikome ne ostaje

  
    4.

     

    kroz tihi procijep vrata vidim

da je moj tužni šampion zaspao

na tepihu

strop je posut fosfornim zvijezdama

mašem cigaretom

to je komet astronaut se parkira

u mojoj kadi

voda toči i ja odjednom želim

posrkati s tobom sav

gin-tonic u noćnoj himni

skidam sa sebe prsten s mjesečevim

kamenom

lapis sam već dala drugom

  
    5.

     

    xs paco rabanne proteže se

mojim vratom tamo bi trebali biti

tvoji prsti ili barem sjećanje

na bijelo vozilo pod zvijezdama

u kuhinji pašta olio&peperoncino

od jučer

jedem sama moja

dosada

nije s ovoga svijeta

  
    LORENZO BAR

  
    1.

     

    moje je mjesto na terasi blizu

zvučnika u kojem more prevrće

vruću kornjaču

u kojem sam stotinu puta na splavi

od gomile filmskih traka krenuo

preko atlantica u americu ali

sam se brzo predomislio jer

me je nepoznata djevojka sakrila u kosu

dok su u luci bljeskala svjetla i nakit

i dok je neprestano svirao dugi pusti solo

na kraju sam zaspao na

kamionu s voćem nježno si me

razrezala

po povratku s kupanja

  
    2.

     

    lorenzo je napunio dvije tisuće

godina i izgovorio slatku rečenicu

o svom pokvarenom uhu

koje više ne čuje ništa

osim komadića zraka koji se

pomiče svaki put kad se izvrnu zjenice

i kad se sunce izlije iz trube

upadnem u njezin podstavljeni grudnjak

u praznoj sobi ne znam

što ću s rukama

upoznajem se stotinu puta

u jednom popodnevu

sve je situacija

snijeg pada u staklenoj kugli

na šanku

  
    3.

     

    kitsch

tako se zvao konobar koji je prolio

pina coladas po mojim rukama

ne znam sigurno ali netko ih je kasnije

polizao u tom srpnju

vozio sam te na plavom biciklu a

onda smo digli revoluciju

prišli su mi suncobrani i odmah me

zapisali ostavio sam otiske

na čaši masnoj od ulja za sunčanje

i počeo pisati

o tome kako sam umro kad mi je

bilo trideset

  
    4.

     

    bikini je kreten

neka i on umre

povukla si me u sjenu iza flipera

bilo je toliko toplo da su se svi sjurili

u vodu lorenzo bar bio je prazan kao

sljepačka čitanka

samo nešto hrapavo pod jagodicama prstiju

to je tanak zid od trske na koji si me legla

da mi nešto otpjevaš

netko naprosto mora popraviti

tvoje usne rekla si

bio sam jutros u nekakvoj školi

bio sam jučer na nekoj svadbi

nemoj da izvadim svoje

napuklo ime

  
    5.

     

    bavaria 8,6

je moja jedina magistrala

ona završava na rubu kopna

sve dalje pista je posuta oblacima

ali ja sam na terasi i to dalje me ne

zanima mislim samo

kako bih bolje uvježbao stolni nogomet

ili pikado da te onda objesim

oko vrata kao zabranjenu olimpijadu

i da te onako presavijenu

nekome pokažem

nekome tko neće reći

ne meni ne trebaju

mrtvi slavuji na auto-cesti

  
    6.

     

    mali su me česi srušili kajakom

s moje stolice od borovine i

zaplakao sam kao marina u rujnu

dok je pune prazni brodovi

na tečaju smo se upoznali

kirsten i moje neobične noge

i samo zbog tragova na žalu ja i sad

pišem u kobaltni baltik

u sjevernu provinciju bara lorenzo

u trajektima je moja ljubav

naučila uzgajati valove

debeo sam i usamljen

ostat ću sve do zatvaranja

nadam se da ću tada čuti

kuću pored mora

od arsena

  
    7.

     

    meni dakle nedostaje

producent koji se rodio poslije

1980. ovo se mora bolje obući

ali moja namjera da sjedim u dnu terase

bara lorenzo nije tako postojana

nagneš se kao da kupuješ u trstu

maslinasto zbog kože

ljubičasto da podmaže oči

ja nikad nisam brao pamuk

a tako mi je toplo

dok te izabirem u gomili

cocktaila i među nekim maskama

provalim u rent a car

i tamo ti čitam reklamu za

otok na kojem sam se rodio

meni sve to blješti

okrenem se u stranu

u pomrčinu

  
    8.

     

    lagano je s lanenim šeširom

biti lijep i miran

mada je meni zlo od takvih lekcija

prejeo sam se čekanja da ovaj

lorenzo poleti negdje

tiho si otišla

ujesen će ovdje kiša bubnjati

kao što sada vježba vatrogasni

orkestar pod mojim čelom

obluci su duboko u vodi

čini mi se to dovoljno lijepim

da si opet nešto naručim

pivo šapnem

čitavu sam noć

lakirala našu ljubav

šapneš ti

  
    PUTOVANJE U NEVER

  
    1.

     

    jesi li spremna kapetanice

mramorni su meci zapakirani

preostaje samo zaboraviti pansion

u kojem smo se ljubili

turizam koji nas je potpuno premazao

kao što to čini ovaj sumrak

u koji se moramo zapisati

  
    2.

     

    noć je najbolja za jurnjavu

po postelji u kojoj je naša galaksija

malena blijeda točka na tvom ramenu

tamo slijećem

po mineral koji će čak i pisanje

obući u skafander od zraka i vatre

u laganu plavu svjetlost

po kojoj su me prepoznali

na anonimnoj zvijezdi u času

bez ratova

  
    3.

     

    jasno je da me ne možeš čuti

grubi je frotir omotan

oko tvoje mokre glave na kojoj

čuvaš sjećanje na masline i ružmarin

i mada to posebno ne pristaje u ovu

priču o lanserima i svjetlu

prkosno spominjem da smo se grijali

na ugarcima i neko vrijeme jeli

sirovu pjenu iz mora zajedno

s veličanstvenom slinom na usnicama

od koje su nastala moja rebra i ti

i ovaj prazan zvuk u slušalicama

  
    4.

     

    tigar

njega se naravno sjećaš

ležao je ispred nas i zapisivao

u svoju blistavu tamnu prugu

na čelu skoro sve

sačekao sam da se probudiš

buljeći u revolvere

što smo ih izgubili na žalu

tada već nije bilo gradova

u tvojim lećama gorjela je

malena vatra

i dizao se dim

boje neba u zimski sumrak

rekao sam kapetanice

možda je ostalo premalo

vremena za poljubac

noć se sanjka

kroz mrtvo tijelo haskija

još samo jednom

na porculanskoj ribi

odvezi me

  
    5.

     

    nije se lako sjećati

negdje smo usporili tek da se

okupamo u uzavreloj slici mora

i već smo bili u shuttleu

u kabini od moderne plastike

osvijetljenoj kao provincijska

crkvica u nedjelju pokušavao

sam od tog bolesnog bijelog svjetla

nacrtati neku sjenu ali uspio sam

samo prstima na zidu

od moderne plastike napisati

ne

  
    6.

     

    ti si možda upravo sada na zemlji

ali sumnjam da prepoznaješ

ja sam na rodeu s kometima i

izgovaram samo brojeve

šifre za kiborga kojeg zovem

opatija

u nekim kratkim sekundama

dok neprecizno ispucavam

plavo oružje čujem

kako dišeš u slušalicu i

rijedak zrak

umor od lunjanja svemirom

razumije li itko taj umor

želju za jednom rukom koja će

mahnuti dok budeš uzlijetala

zajedno s mrtvima

pogašenih motora

dok budeš uzlijetala

  
    7.

     

    odavno sam zamijenio krv

za priču o ikebani u pansionu

zadnjeg ljeta u gradovima

nemam strategije

pošalju me

na rubove obzora na hladne zvijezde

me pošalju jer ja vičem dok

jurim podno oklopa i carstva

što meni sad znače

brojalice o svemirskoj moći

meni koji sam te ljubio

i držao ti jezik na pupku

dok su još dollars & long drinks

bili totalno u modi

plesali smo grubi pogo

kasnije se odbijali od mjesečine

kao plosnato kamenje

s površine vode

  
    8.

     

    pitao sam te jesi li spremna

ali sad vidim da smo ušli

u tamni duboki never

potpuno sami

na ramenoj pločici otisnuti

su brojevi po kojima će

nas never raspoznati

mada za to nema nikakve

potrebe ti si u brodu ja sam u

brodu vani je snijeg

nije vrijeme za plaho lijeganje

u plahte prije

za zaborav kapetanice

mramorni meci su zapakirani

tigar je napisao never

izgleda da smo se voljeli

mada ti nikada nisam rekao

honey

  
    LJUBAV ZA PUSTINJU

  
    1.

     

    na tebi su leptiri

u tebi su retorte

granicu čuvaju svi moji

muškarci od jučer čak i onaj

koji dolazi kroz dno bočice

od coca-cole jednog popodneva

nakon rane projekcije u kinu viševica

jedinom kinu s uzbrdicom

hej tako sam malo proživjela

  
    2.

     

    dok me voziš

za tobom žudi lavež iz soba u kojima

se pomiču samo zavjese i cvate plastična

izmaglica talionica za ljubav i neke namjere

prestala sam se sjećati

kad si mi rekao da sam vanilija

da mirišem i da su u mojima rukama

smaragdni potoci neona

ti violetna leguro

moja kosa nekad je bila žica u

koju su se utiskivale tračnice

vagoni su naš prazan spol

toga sam se nagledao

još kao pjevač s

brazgotinom na drastičnom plavom

jučer

srasla sam s ovom sekundom

ali sam se nekako looserima prepustila

čuješ li

  
    3.

     

    loše sam depilirana

dok me ovako ispucalu

budeš vukao po pustinji ostavit ću

tragove zbog kojih će zvijezde

naučiti posljednji bijesni back

one će se tada srušiti

osvjetljavajući našu praznu kabinu

u demode lunaparku

hoću li ti tada pokušati

zakloniti lice brutalnom nadlakticom

dok mi udaranje tvojih trepavica ne

pokida krvotok ili ćeš

u tamnom pamučnom filmu

koji je ustvari nijem

napraviti toast kucnuti zelenim

bocama buda i reći

ovdje sam oduvijek

  
    4.

     

    potrošio sam sve okrugle brojke

tražeći mjesto za parkiranje

kad iziđem odmah počnem trčati

ta zemlja se počne razdvajati ako

stanem na nekoliko sekunda ta zemlja

se hoće voljeti s mojim riskantnim tijelom

ja sad držim čelo na tvom vratu

jer sam se vratio iz okupacije

slika za jutarnji groove

niz tvoje se grlo rola

gola čokolada i malo vode

koja brblja o jedrilicama i o

skipperu on je tek priručni

destroyer te tišine koja me je

poput ratne gaze

napokon omotala

pišem ti po leđima

wodka hvězda svilena

slavena je ubila

  
    5.

     

    otkad uzgajam kaktuse

manje me je strah za vodu na

usnicama

njih uvijek prepakiram u

brašno samo ponekad u ulje u

darwil bilješku moje ljubičasto

vrijeme

se svirepo voli & the sky is empty

nije dobro ako samo prođem

kroz tvoju šutnju

kao kroz nekakav šah u podne

kraljica je ugušena našim

sićušnim razgovorom o ljubavi

s terase mi domahuje pleme

u šator ulazim posljednji

jer me ne zanima uvod u pijesak

jer mi nije do peciva i vina

vijore bijeli ostaci tvojih haljina

opet me oplakuje

kino croatia

  
    6.

     

    na terasi hotela kontinental

ispod kestenova završit će

moj zimski luping

ti ćeš započeti mekanu trgovinu

svojim očima i vakuumom

ali baš me briga

ostavljam te kao logor

za jednu noć

u kojem su me beduini

uspavali pjesmom o medu i nebu

širokom kao igralište

ovdje nitko neće učiniti ništa

u mojoj mornarskoj dolamici

smrzava se jedno more

na pustoj obali jedem nekome iz ruke

i grijem se u košuljici

koja sadrži plamen i

san u kojem se ljubimo i letimo

radim u vrtiću s plastičnom djecom

kad ih poželim ostaviti

gađaju me baterijom

  
    7.

     

    nazvao sam te jer nisam

mogao podnijeti vibraciju

toplog zvjezdanog neba i

grmljavinu u koju su se zamotale

oaze s vrha hladnoga budweisera u

port of jaffa

dok sam prelazio lukobran

moji su se prijatelji tukli

stolicama i kupovali video

recordere za kćerke i

kánu za plavokose žene

bilo je mračno i tankeri su

plutali u pomrčini

zarinuo sam šake u crno ljeto

jer sam osuđen jer su me

natrpali biserjem i negativima

fotografija o ljubavi i

zavičajnom tirkizu

gdje se ti protežeš

kao suza

baš kao suza se protežeš

  
    8.

     

    ti nikad nećeš biti frizura

nikad nećeš biti gost u

raspodjeli koju moramo započeti

prije nego što u kinu wenders

zalupaju stolice

moja desertna pustinjo

okrugli su otkucaji mog

nervoznog srca pokraj ruže od

kamena pronaći ću

the end

neka se glumice odmaraju

neka me nose svježe

istetoviranog u obliku

pješčanog brda koje se mijenja

samo njima pripada taj žamor

to suho to najduže jutro

od tvojih je usana

sagrađeno

sklonište za mjesečinu

od moje su kože

načinjene

korice za srebrni mač

  
    ROMA ROSSA

  
    1.

     

    roma me je poškropila mlakim

zaboravom moja je vespa

bljuvala magnolije na cesti kraj

tibera bio sam artist bez ležaja

i namjerno sam na piazza venezia

buljio u bijele golubove

koji su prolijetali između velikih

kamenih konja

zaspao sam kraj kampera

s njemačkim turistima

ona se zvala monica

a on horst

  
    2.

     

    che comico

kako komično sam nagazio marokanca

u mjenjačnici jebi se rekao sam

naviknut da se poslije zapuca

i da sitniš neko vrijeme pršti

po mramornim stolovima

zajedno s raspadnutim staklom

i kapljicama krvi ali

marokanac mi je ponudio

rođakinju u via liberta

samo pet minuta odavde

ona se upravo tušira

gipka kao valovi

  
    3.

     

    no ja sam odlučio kupovati

plavi pamuk i samoću

negdje na kraju ulice benjamina

franklina na ploči je pisalo

napoli 57

strelica je bila okrenuta udesno

po prvi put u životu

ispijao sam caffe latte i sjetio se

kako si još sinoć na kupanju

kapljicama iz kose

na hladnom betonu

napisala

bojim se

znao sam da ću poslije

ulaziti u govornice

nježno nokautiran

samo da te se namirišem

oh tako sam refleksna misliš li

da će jedan život biti dovoljan

  
    4.

     

    svaki sam dan prolazio pored

kioska u kojem su pravili cocktaile

tamo je najlakše bilo biti

veseli che koji drži nekome ruku

na bedru

polako pije rosso cubano

i čeka da se nešto dogodi pa da

na vespi odnese svoje oči

i opet bude heroj

dan je tako prazan naručio

sam krvavo jutro

stotinu krvavih jutara

i srušio policajca kraj sinagoge

kad sam se vraćao ispisujući

nevjerojatne krivulje dok se

čitav gradski prijevoz otimao

zadanim rutama

cazzo rekao je policajac

croato rekao sam ja

  
    5.

     

    da

bacio sam novčić

na piazza navona

jedan japanski par

pozirao je sav od

stakla i budućnosti

djevojka u majici boje

mesa upitala me je kako bi najbolje

nacrtala tu vodu tu beauty

kako patetično to što tvoj

otac ima ranč u nevadi to

te ne opravdava

ako skineš tu tupost u koju te je

obukla tvoja daisy još 79.

možda te podignem s tog kamena

i odnesem kod pasquina na večeru

i pustim te da dugo

pričaš o tim amerikama

dok ne zaplivamo

i kad se nagneš

preko zeleno-bijelog stolnjaka

pasquino će kao kakav

hobi špijun opaliti polaroid

jebat ćemo se lisa

ali ti to još ne znaš

pitaj me opet o vodi

  
    6.

     

    ideš malo podzemnom a

onda uloviš taxi da te odbaci

bilo gdje

izgovorila si to s malo dosade

kao da ne izgovaraš nešto

tako lijepo i strašno istovremeno

znao sam

da si upravo istrčala iz bara caruso

gdje su me vulkanski momci

minutu prije sažaljivo pogledali

kad sam im pokazao svoja ramena

od šećera

taj band se čitavu večer

penjao po palmama i skidao

zrele kokose i mlijeko za sunčanje

zavirio sam unutra

roman je šuštao na bubnju

i gledao daleko sapletenih usana

plesala si kao

da o tome ovisi ljudsko

pravo na jezik i

hvala ti

  
    7.

     

    na jednom od trgova vidio sam

kako klaun skida

bijelu masku i odijelo

to je

adela iz sarajeva

koja ovdje studira komparativnu i film

rekla je boga ti što

su ti lijepi prsti na nogama

tako krivi i kvrgavi

mogao bi sa mnom u via istria na punč

a kasnije bismo mogli u moju sobicu

na kauč ispod džonijeve slike

nahraniti tetovirane dupine

s naših prsiju slušaj

ako te otkinem

tako sam morala

rijetki su ovdje u evropi muškarci

s divljim prstima na nogama

ako to ne učinimo

sve će ostati onahnija

baš tako je rekla

po žutim stranicama lista la republlica

nećemo postojati

razumiješ li

onahnija po tipu

lahko

upitao sam

  
    8.

     

    ovdje je umro john keats

a ja sam izvrnula gležanj trčeći

u pet do jedan u trgovinu madamme

westwood po haljinu od pijanih

bisera i svilene škotske

plakala je balerina

što da se tebi potrgaju riječi

kao meni meke tetive

na zglobu

koga bi onda tražio po lopočima i

žitu kome bi onda

napisao da je labud mrtav

i da si ga došao zakopati

u parku neka tamo sanja neonsku

fontanu

kad već nije mogao

podnijeti zvijezde

koje su se smrznute rušile u trgove

i tamo topile kao snijeg

u šaci

uostalom

svući ću se u garderobi

puna straha

kad se probudim

saznat ću

da si ustvari pomorac

i da obožavaš zvuk stvari

u ladici za oluje

one drhte

ti ne

  
    9.

     

    što ću u šest ujutro na cesti

u rimu otkrhnut od slijepe

razglednice kao prašina

dijamanta u dječjoj obradi

što ću

i čime ću ti namazati ramena

dok hihoćeš i pljuskaš

blijedi taxi koji će nas kasnije

odvesti na tržnicu

trastevere po vino i mrak u staklenkama

šačicu maslina

na čijem ćemo se ostatku benzina

odfurati u tihi brbljivi sex

anita evo sad ti kažem

nakon što dogore posljednji ostaci

baršunastih i skupih

tvojih gaćica i usana

zaboravit ćeš da si me zvala

bjorn

i da si me molila da ne

odgrizam

toliko noćnog neba

da ne ubijam

toliko bijelih medvjeda

  
    YVES

  
    1.

     

    iziđi iz moje kose

yves i

gurni neku novu glazbu

ne mogu se više pronaći

u tom olujnom ekranu

s viškom dugâ koje su mi svi

u gradu oteli i sad ih nose

kao plastičnu kolajnu

ja bih među kamenje ono sitno

kamenje kada smo čučali

ti si rekao čekaj da te operem

i uzeo malo vode na jezik

moje je čelo odsanjalo srebro

grad se mogao i zapaliti

svejedno tamo su ionako

svi pospani nisu kao ti i ja

yves mi se vozimo

i nikad točno ne znamo

gdje će nas prepoloviti

mekana turistička sreća

pa da stanemo i budemo samo

usne samo eksplozivni

grimiz i svila

polivena meka malena

oh yves

opet će se tvoja glava vratiti

bliže i opet ćeš uzeti

pramen moje moderne kose i

staviti ga sebi iza uha

jako šutljivo

i unutra

kao jutarnji trkač

u parku suza

  
    2.

     

    ja bih u šumu

po lekciju o paučini i malo mi

nedostaje onaj zvuk znaš

kad magla pada na trepavice

što ćemo u hemingwayu

noću ovdje zapale šankove

i dogodi se malo anarhije

nismo mi takvi

yves

eto tebe je potrgalo kad smo

kupili voće još u taxiju

okitila sam uši tamnocrvenim

trešnjama i nasmijala se šire

puno šire od svega

što sam izgovorila dotad

sunce je mjesec mjesec je

lijevo blijedo utočište za

lutalice i moju najljepšu

divljinu koja je u očima

otrčala u prazno

u prazno

i

javi se dragi yves

lijepo je kad napišeš nešto

sa seoskog puta dok se penješ

na suprotnu pustu

stranu otoka

    najdraži yves

jutros je u mojim plućima pljuštala

kiša i nisam mogla ostati šutljiva

podigla sam žutu zavjesu

nagnula se u vrt i spomenula te

majci

tako se zove

rekla sam

dočekuje me na nizbrdici a

kasnije se

spuštamo na borove iglice uz

cestu i gledamo osvijetljeni grad

na obali ponekad pijemo pivo

i on me poljubi

mene ta malena nesigurna svjetla

razaraju samo ponekad

izbacimo glave kroz prozore

njegovog auta i

gledamo kako svi

putuju na mjesec

on me tada pokrije košuljom

ššššššššššššššššššššš

nježna me lisica spremi

na krvavo spavanje

istim me putem

odvozi kući

    nemoj me više darivati

svaki put otkači se blijedi

nesretni tanker

negdje na pučini

nitko ne govori hrvatski

a toliko je široko da se oči

ne mogu pribrati nemoj me

više darivati na mom jeziku

se razlije midnight

i na mom vratu se sruši

čisti vodopad riječi

je li to normalno

upitala sam yves

kontrolore na dokovima

mahovine i slavne sjeverne

zvijezde koja

nas je toliko puta

odnijela u kampove pod

tirkizne borove

madredeus

ako se zaista želiš spasiti

sagni se u kolovozu

sagni se

na užarenoj praznoj

aerodromskoj pisti

u džepu jače stisni

pumpicu kisika

ako se zaista želiš spasiti

ostavi svoju mekanu dušu

na cesti

    neka nikad ne umre vjetar!

moje srce drhti

kao zlatna činela

podigni me i odnesi

prema letjelicama

na balkonu je kiša i

pokrio si me grančicom palme

poljupcem zbog kojeg

sam narasla

yves

spusti se dolje po cappuccino

gledat ćemo se

kratko ispod zelenog sunca

koje kao sonic

youth glasno

kruži koje

razbija moju bijelu sobu

i da bih ostala živa moram

reći rukama

vi ste moje ruke

dva moja mala nila

u vama sam ljuljala yvesa

o neka nikad ne umre vjetar

blistavi bicikl za prijevoz

naših krhotina!

    vratila sam se među otoke

moj soul je sada

pospremljena soba

ako se javiš iz dubokog kanjona

iz išarane govornice

ako se javiš

pozvat ću te

u sol i pješčanu kolibu

među dupine i smrznuto

vruće podne

ako se ikada javiš

yves

ostavit ću narukvicu od

sedefa pokraj mrtve

školjke

namjestiti se bolje na

stijeni uz more

i gledati po palubama

svih brodova

mada znam

da ćeš ti doći

cestom

to je tako

u osušenoj suzi

sunča se

najljepši biser

    znam da je sunce na lutriji

znam jer danas imam crvene nokte

pojest će ih perači ulica

mrtvi mljekari će ih umivati

moje crvene nokte

mlijekom i poljupcima

policajci će bodro namještati

lisice

za moje moje

vrijeme je

za olujno vrijeme

što ću sa svojom prirodom

u sobi gore indijski štapići

svoju sam šutljivu mladost

odvezla među borove

svoje sam murano oči

razdijelila puhačima

stakla još samo na uzorku

kože kažem ti

zaroni yves

u moj milijunti dah i lišće

na mojim aluminijskim leđima

ti si skijaš na vodi

moj si

tvoja sjena na dnu mora moj je

najtamniji bog

blaga geometrija jutarnjeg

sna o suncu

za moje moje

    na mojoj jantarnoj usni

ti si preplivao zaljev

dizao si ruke visoko iz vode

i činilo se da ubireš

zrele marelice iz sumračnog neba

takve su boje bili oblaci

takve je boje bilo moje čekanje

kako je najbolje rastati se s tobom

dragi yves

a da odmah u pepeo

ne izgori new york

u običan filmski trash

donio si mi samo mokre i slane riječi

od kojih sam sagradila tračnice

za svoje doživotno putovanje

ili čekanje da

košmarna kiše opere zlato i toteme

pod kojima smo se grijali

promrzli i slabi

brodolomci iz plićaka

gledaju na satove

u svoju trošnu imenicu

lezi sad dragi yves

blijed si

jer si

muško

i

pacifik

    u meni pjevaju inje i buktinje

oh to je kiborg

on piše traumatičan san o

kaniranom dlanu koji ga je

dodirivao dok je u gradu

poskupljivao benzin ti si moj

yves jurio

između ponoćnih inventura

po mlake krajolike

bavarie 8,6

i po čips od kojeg su moje

usne postale najmekše slano jezero

ti si na njima uspio prevesti noć

ti si se na njima uspio

opet roditi

jer kad si odlazio

istrčala sam iz quoruma

pokapana pivom

s mrvicama

toasta na košulji

da te pozovem

ali tebe su već u alabaster

presvlačile lijepe žene u

skafanderima od kevlara i

šutljive

vidjela sam na noćnom nebu

kako su te razdvojile u zvijezde

i gurnule po stazi

koja nepovratno

smanjuje sliku

ja sam se probudila sama

sama u opatiji

opatiji

pizda joj materina

    sutra ćeš

biti brnjica od limfe i sline

štit od srebra narančina

korica i pet kaplji

plave istinske

lakmus tišine sutra ćeš

odnijeti svoje blade

runner ruke u noćnu korupciju

na turistički pupak

sedmodnevne monice

sutra ćeš biti poglavica

buša obješen za noge u

safariju treperavih

semafora sutra ćeš

ali sad

dragi yves

ispunio si cijelu sobu

ti si neprekidni video

u kojem ponavljam poljupce

u kojem sam zaplivala

ništa me ne može opozvati

pred prozorom

plešemo rekao si da preko mog

ramena ponekad vidiš

kako se rasprskavaju tvrde jezgre

mentola i leda kako se

irvasi pare u zaglušujućoj

šumskoj canzoni

posljednjeg proljeća

sutra ćeš sutra

ali sad

odvezimo se negdje

još danas si moj

tužni heroj od bakra i krvi

njiši me na vodi

    moje su oči laguna

kako to nitko ne vidi

razmotala sam taj svileni

grom po svom pupku

ja sam čisti sjaj

i bilo bi dovoljno da mi tu

na splavi kon-tiki

nešto pročitaš pa da

zauvijek odrastem

i da mogu kazati

yves podigni tu mrežu

od oblaka i konačno me

pojebi

skoro me je ubio walkman

dok sam bila sama

na valovima možeš li ostati

i kad počne ona užasna

tutnjava je li to neki punk

ili stvarno

moira orfei ulazi u opatiju

moira orfei i

njezini slonovi!!!

    na mom obrazu je kokerovo

uho veliki zlatni spray

što je veselije

što je tužnije

izbacila sam glavu kroz prozor

auto-škole i pričala

o sebi u nesvijesti

ti si stajao u plavim žigovima

na razglednici

dok do mene nisu doprli vulkani

kino i njegove žarulje

žalfija žalovi i popodne

kad sam legla na ametist i

srebro došao si s posljednjim žetonom

za biljar u opatiji yves

što je veselije

što je tužnije

sanjam kako sam ljubičasta

kako me voziš ravno u

southern comfort

jedinom mogućom cestom

kroz pustinju i kako zvoni telefon

u malenoj kući na nizbrdici

gdje smo nekoliko puta prošli

tečaj o zlatu mlijeku i poljupcima

što je veselije

što je tužnije

čujem svoju krv u ušima

nikad je prije nisam čula

    vertigo

je

dakle

osjećaj

boga

moj

pupak

je

hipnotička

urica

za

kovrčicu

tvog

jezika

hrvatski mi govori mi

hrvatski

dok me poput rasnog

krvosljednika pratiš na putu

za pitomo jezero ne podiži nogu

sa spiralnog gasa eros je

maraton sluzavih ljubavnika mrlje

na mjesecu mrlje na

kamenu hrvatski mi

yves

vertigo

je

dakle

osjećaj

boga

moj

pupak

hipnotički

ožiljak

plahoga

svijeta

koji

se

ljubi

    kako sam te sanjala u prašini

pokrila sam se tvojom jaknom

od kože morskih pasa

kako sam te sanjala

kraj vatre u kojoj sam

zaista spalila sve

tajne karte za nesretnu

lassie

jasno sam čula dahtanje

ali

ja rano ustah

s jaknom od kože morskih

pasa kupujem

negdje benzin sjever

sjeverozapad sad

je svejedno za mnom više

ne ostaju tragovi

yves

odjednom imam rođake

labradora i godišnje odmore tvoju

jaknu od kože

morskih pasa

držim pod krevetom

nekad me

proguta

nekad zaplovim po kiši

stisnuta između dviju voda

kao blijedi odlomak zvijezde

čelom obrišem

sav tekst sav tekst

iz crnog provincijskog stripa

keramički labud iz kojeg

šiklja drvo života

razbijen je

sjever sjeverozapad

svejedno

preostaje prašina

mirna prašina u kojoj sam te sanjala

kao novi jezik

    kiša je fetiš

u mekanim grudama

svile sam te čekala

odjevena u zmije

probodena

nožem od meda

i imala sam tekst za šaputanje u

liftu bio bi ponosan

kad sam u bijeloj italiji

caffe latte

na kvarneru pivo

crveni zmaj kojim si me oženio

ako se sjećaš

najdraži yves

potegnut je oblak prema mojim

bedrima zaspao si

i ja sam ti skidala košulje

imao si stotinu košulja

iz kojih su poput riječi

izlijetali orlovi ribari

tvoji brzi koraci

dok se zatrčavaš u benzin

po takav dan

u kojem sam se ujutro rodila

a onda smo jeli mandarine

negdje na cesti

dao si mi svoje ruke

i ja sam u njima okupala

plavoga boga

rekla sam yves

dopusti da pojedem tvoju glad

nagle i kamene suze

u govornici

u grudama svile te dočekujem

odjevena u zmije

probodena nožem

od meda

tužna kao matineja

u prigradu dok pada kiša

po polovnim automobilima

kao prašina

po ljubavi

    prema jugu

sjajnom kao glicerin

u noći koja je virus

kad sam na glatkom kamenju

sačekivala da se vratiš

iz plamenog drugstorea

nikakva misao ništa

tijelo zarolano niz tople vjeđe

glečera i svira big latino

pojela sam te kad si

prislonio ruke na moj trbuh

ja sam iz gramatike

neranjiva bijela biljka

ipak izvadiš

ono što smo dogovorili

tijelo koje se ničeg ne sjeća

koje upravo ovdje započinje

bučan turistički vatromet

come on

yves nisu ti vitki lubini pretekli

usne nisu ti valjda ti krhki komadići

staklaste mjesečine ostali negdje

zaboravljeni kad se

počnem razmotavati

ne sakrivaj se i ja ću te sasvim

sigurno potopiti bit ćeš

na dnu mora i čitat ćeš mi

yvesa u remontu moje glasne

ljubavi u kojoj sam

modrozelena i zrela

na mojim leđima je kažeš

nešto brazilsko

otpila sam te

sad

imaš

dijamantnu

vreću za spavanje

    mi nikad nećemo

imati dovoljno vremena

pronašla sam carski opal

ovdje u pustinji

pas je živ i odjednom se rušim

kao naranča na pijesku

daj mi ono novo ime

najdraži yves i

siđi s mojih usnica

trebam te na pupku

gdje počinje veliki vjetar

u mojoj malenoj sobi

razbit ću se

sanjajući kako me sanjaš

bez očiju jer

mi nikad nećemo imati dovoljno

vremena

umotani smo u dijamantne

kopče hodam sama

po dugačkoj pustoj

obali u drugom jeziku

na mjestu gdje nitko ne dolazi

volim te

moram si kupiti sjenilo

za oči

crtu koja

ponavlja valove

only for my lips

vučem te po vlažnom pijesku

na nebu mlazni avion

piše o nama

ne boj se

nasloni se

valovi samo kotrljaju školjke

ne boj se

  
    18.

     

    je li tako da su usne

najljepša riječ

je li tako dragi yves

ja danas kroz čašu

soka od jagode gledam

kroz prozor

nisko je nebo na nizbrdici

spora sam i gola

prolazi crveni vozač

na trenutak on je nešto

što ne mogu zanemariti

već dugo ne nazivaš

ja danas gledam

u jagode spora i gola

tvoje su ruke

uzalud ostavljene

je li tako da su usne

jagode

padamo glatki

bijelo

na

bijelo

i ja sam se smrzla

u satenskim plahtama

doći će netko i prosuti

mutne bisere oko mojih

gležnjeva yves

vidim te u žutoj kabanici

s rijetkim kapljicama kiše

na licu

budi moj šal

od magle od vruće pjene

izišla sam jutros

u mokro perje

na ovom podnevnom vjetru

sama letim

bijelo

na

bijelo

					ROMA ROSSA
				


						
					1. roma me je poškropila mlakim
				


						
					2. che comico
				


						
					3. no ja sam odlučio kupovati
				


						
					4. svaki sam dan prolazio pored
				


						
					5. bacio sam novčić
				


						
					6. ideš malo podzemnom
				


						
					7. na jednom od trgova vidio sam
				


						
					8. ovdje je umro john keats
				


						
					9. što ću u šest ujutro na cesti
				


						
					YVES
				


						
					1. iziđi iz moje kose
				


						
					2. ja bih u šumu
				


						
					3. najdraži yves
				


						
					4. nemoj me više darivati
				


						
					5. neka nikad ne umre vjetar!
				


						
					6. vratila sam se među otoke
				


						
					7. znam da je sunce na lutriji
				


						
					8. na mojoj jantarnoj usni
				


						
					9. u meni pjevaju inje i buktinje
				


						
					10. sutra ćeš
				


						
					11. moje su oči laguna
				


						
					12. na mom obrazu je kokerovo
				


						
					13. vertigo
				


						
					14. kako sam te sanjala u prašini
				


						
					15. kiša je fetiš
				


						
					16. prema jugu
				


						
					17. mi nikad nećemo
				


						
					18. je li tako da su usne

